Papersnake/gushiwen huggingface dataset:
奉使筑朔方六州城率尔而作
李峤（唐代）

奉诏受边服，总徒筑朔方。驱彼犬羊族，正此戎夏疆。

子来多悦豫，王事宁怠遑。三旬无愆期，百雉郁相望。

雄视沙漠垂，有截北海阳。二庭已顿颡，五岭尽来王。

驱车登崇墉，顾眄凌大荒。千里何萧条，草木自悲凉。

凭轼讯古今，慨焉感兴亡。汉障缘河远，秦城入海长。

顾无庙堂策，贻此中夏殃。道隐前业衰，运开今化昌。

制为百王式，举合千载防。马牛被路隅，锋镝销战场。

岂不怀贤劳，所图在永康。王事何为者，称代陈颂章。
颂古一○一首
释子淳（宋代）

芳草漫漫岂变秋，牧童白牯恣优游。
异中有路人难见，却谓骑牛不识牛。
远游篇寿立斋
金履祥（宋代）

我歌远游篇，西望心悠然。
孰能为此游，渺渺重山川。
和鸾车班班，珩佩声珊珊。
块视几丘陵，带视几流泉。
正气凝阳刚，端操凌云烟。
犹将径天地，奚独此江山。
黄鹄以为御，鸾凤以为参。
云旗何扬扬，八龙亦蜿蜿。
一举众山小，再驰天地宽。
三驾跨八极，高驰阊阖间。
正阳以为粮，六气以为餐。
金丹毓天和，玉色瓶脕颜。
俯视世蚊虻，起灭甕盎边。
高超凌太初，达观真后天。
自东都还濠州，奉酬王八谏议见赠
独孤及（唐代）

关西仕时俱稚容，彪彪之鬓始相逢。天地变化县城改，

独有故人交态在。不言会合迹未并，犹以岁寒心相待。

洛阳居守寄酂侯，君著貂冠参运筹。高阁连云骑省夜，

新文会友凉风秋。青袍白面昔携手，冉冉府趋君记否。

云分雨散十五年，始得一笑樽酒前。未遑少留骤远别，

况值旅雁鸣秋天。二华旧游如梦想，他时再会何由缘。

赖君赠我郢中曲，别后相思被管弦。
八月九日晚赋
陆游（宋代）

薄晚悠然下草堂，纶巾鹤氅弄秋光。
风经树杪声初紧，月入门扉影正方。
一世不知谁後死，四时可爱是新凉。
从今觅醉其当勉，酒似鹅儿破壳黄。
石菖蒲
刘应时（宋代）

十年梦不到丘壑，清坐喜看寒瘦姿。
玉立一峰森黛色，虬蟠九节漾风漪。
涓涓月露欲生处，漠漠溪云未散时。
却笑轻狂桃李眼，臞仙风韵不能窥。
醉蓬莱·渐亭皋叶下
柳永（宋代）

渐亭皋叶下，陇首云飞，素秋新霁。华阙中天，锁葱葱佳气。嫩菊黄深，拒霜红浅，近宝阶香砌。玉宇无尘，金茎有露，碧天如水。
正值升平，万几多暇，夜色澄鲜，漏声迢递。南极星中，有老人呈瑞。此际宸游，凤辇何处，度管弦清脆。太液波翻，披香帘卷，月明风细。
题孟仲良画雪中才子
虞堪（明代）

席帽羸骖抵朔风，雪中驱策霸桥东。几时却向长安道，到处题诗踏软红。
次毕叔文见贻二首
赵蕃（宋代）

山川略吴楚，岁月涉春秋。
为米愧元亮，乘舟思子猷。
黑貂尘土重，白鬓雪霜稠。
志合成三益，诗来减四愁。
恨欢迟 以上五首见西游记卷上
丘处机（宋代）

一种灵苗体性殊。待秋风、冷透根株。散化开、百亿黄金嫩，照天地清虚。九日持来满座隅。坐中观、眼界如如。类长生、久视无凋谢，称作
昼夜乐（二之二·中吕宫）
柳永（宋代）

秀香家住桃花径。算神仙、才堪并。层波细翦明眸，腻玉圆搓素颈。爱把歌喉当筵逞。遏天边，乱云愁凝。言语似娇莺，一声声堪听。

洞房饮散帘帏静。拥香衾、欢心称。金炉麝袅青烟，凤帐烛摇红影。无限狂心乘酒兴。这欢娱、渐入嘉景。犹自怨邻鸡，道秋宵不永。
观锺离中散草书帖
孔武仲（宋代）

儿童不识草书法，但见满纸鰌蛇结。
安知笔法追古初，睨视众体称雄杰。
事忙往往无暇写，属思幽窗乃奇绝。
锺离昂昂散人后，寄迹一官今白首。
潜心妙趣百事忘，兴来书空不停手。
当年飘泊重湖外，翰墨已有时流爱。
风波顿挫格逾遒，羽翮翩翩入吾辈。
一时已闻纸价高，千古定有书名在。
何当洒埽竹洞边，云醅满酌黄金船。
万事峥嵘置毫末，三杯纵逸如张颠。
相知本不夸势力，休论脱帽王公前。
吴园杂咏十九首 其十三 眉寿堂
彭汝砺（宋代）

枝干上参天，长松不枯槁。朱顶雪衣裳，仙鹤颜色好。

主人一千岁，似此松鹤老。
和十二弟扬腊月立春
赵抃（宋代）

二十四日立春节，六七千里孤舟行。呼儿倒酒迎春醉，忽尔持诗属我赓。

海上去年宾燕乐，江头今岁客心情。兴来极目寻春色，岸柳汀芜绿未成。
雨中 其三
韩淲（宋代）

雨叶凄凄晚，风花肃肃春。乍看浑入意，久坐恐伤神。

城郭三家市，山林一病身。幽偏无客到，疏懒寄吾真。
新正恭奉皇太后幸圆明园即景成什
弘历（清代）

芳园行乐撰良辰，九陌风和不动尘。笑指亭台成隔岁，即看草动早回春。

高年人爱祥晖永，新祉天教大地均。解事琼霙积瑶圃，庆霄雅合踏灯轮。
王亢宗自玉山寄二诗次韵报之
赵蕃（宋代）

孰计还家底许居，政犹秋雨堕芙蕖。
只今敢谓岁不与，自省从来术故疏。
刍秣可怜哀病颡，江湖宁得欠舂锄。
小舟已向山阴去，但遣和诗慵报书。
通州
陈琏（明代）

河下舣兰舟，轻寒袭毳裘。远山和雪见，新水带冰流。

商旅来何盛，人民住已稠。蓬莱行在望，五色卿云浮。
甲子秋八月偶思出游往往累日不能归或远至傍
陆游（宋代）

小儿缘天摘列宿，老子含饴弄稚孙。
郊居得此岂不乐，无奈催租人打门。
再三和
刘克庄（宋代）

断无小妾坐金鞯，且伴诸孙垦纸田。
天子尤尊方外者，少陵盛纸饮中仙。
宫花毕竟非真色，朝菌安知有大年。
牧竖和声侬倡首，管他王后与卢前。
署中新栽竹
黄庶（宋代）

移作亭园主，栽培霜雪姿。
不辞桃李笑，只待凤凰知。
少已留风住，疏宜待月筛。
相看时一醉，谁道小官卑。
十月旦怀梦锡
孔平仲（宋代）

去岁开炉郡中起，芙蓉幕下醉相邀。今年两事俱萧索，白日孤城转寂寥。

缘饰新茶烹小凤，咨嗟名画展苍雕。长篇藁出依然在，千里思君不可招。
丁寺丞灵山阁同国正小集是日得雨次韵仁甫五字
韩淲（宋代）

野寺乘凉雨，宜从志喜论。桥分一水隔，城列万家屯。

乐寓东山妓，贤归北海樽。年登农满望，客醉我忘言。
江城子 其三
和凝（五代）

斗转星移玉漏频，已三更，对栖莺。历历花间，似有马蹄声。

含笑整衣开绣户，斜敛手，下阶迎。
拜饯修史大著吏部使浙西
马廷鸾（宋代）

高怀岂必薄昆仑，揽辔登车意自欣。
周太史官惭著我，汉常平使喜推君。
庐山向已高千仞，野水从今宽一分。
□□鹔鹴裘供□，□□□□更纷纷。
赠雪篷相士
陈杰（宋代）

寒江独钓焉往，剡溪高兴久空。
欲识梅花自色，小须雪霁开篷。
过南浦书院谒盛春谷师
沈端明（清代）

隐隐翠微巅，烟霞护讲筵。泉通茶灶下，云起竹窗前。

不信尘中客，居然世外仙。明朝别南浦，清梦夜长悬。
偈颂一百二十三首
释普度（宋代）

阶前黄叶两三片，门外白云千万重。
寄语善财休斫额，德云不在妙高峰。
次韵陈子思
毕仲游（宋代）

每到题诗偏得趣，自怜把酒不能歌。他时若有相思意，寄我千篇不是多。
暂憩
甘泳（元代）

平生湖海游，南北东西路。几度梦残时，云深不知处。
太微玄清左夫人北渟宫中歌曲 其一
佚名（魏晋）

郁蔼非真墟，太无为我馆。玄公岂有怀，萦蒙孤所难。

落凤控紫霞，矫辔登晨岸。寂寂无濠涯，晖晖空中观。

隐芝秀凤丘，逡巡瑶林畔。龙胎婴尔形，八琼回素旦。

琅华繁玉宫，结葩凌岩粲。鹏扇绝亿岭，抚翮凌霄翰。

西庭命长歌，云璈乘虚弹。八风缠绿宇，丛烟豁然散。

灵童掷流金，太微启璧案。三光折腰舞，紫皇挥袂赞。
渔家傲
黄庭坚（宋代）

百丈峰头开古镜。马驹踏杀重苏醒。接得古灵心眼净。光炯炯。归来藏在袈裟影。

好个佛堂佛不圣。祖师沈醉犹看镜。却与斩新提祖令。方猛省。无声三昧天皇饼。
白居易有望阙云遮眼思乡雨滴心之句用其韵为秋思十首 其八
郑刚中（宋代）

忆昨离帝都，一别遂如雨。庄舄虽不病，亦作越人语。

茅屋终夜寒，单衣昼还暑。荷叶未全蛀，桃花已微吐。

西湖莲藕香，今也在何许。
上平江徐侍郎十绝句 其一
曾协（宋代）

露华先遣曲尘收，要产英豪奠九州。织女槎回逢八月，老人星见恰中秋。
奉和御制月夜观星示百僚诗
袁庆（隋代）

六龙初匿影，顾兔始驰光。戎井传宵漏，山庭引夕凉。

宸居多胜托，闲步出琳堂。烂烂星芒动，耿耿清河长。

青道移天驷，北极转文昌。乔枝犹隐毕，绝岭半侵张。

仰观留玉裕，睿作动金相。无庸徒抱寂，何以继连章。
春去喜无怨鸟二首
董嗣杲（宋代）

失笑羁人泥听禽，年年春老益愁心。
江城树少无栖处，堕落千岩万壑深。
清晖阁在柳洲寺旧址二首 其二
张镃（宋代）

幽寺知何处，风钟送远撞。孤花明几席，阴树惜轩窗。

唤渡轻舟竞，窥人白鸟双。寸心方自适，肯易利荣降。
沁园春（四和）
刘克庄（宋代）

余少之时，赋和仲宣，檄如孔璋。也曾观万舞，铺陈商颂，曾闻九奏，制作尧章。抖擞空囊，存留谏笏，犹带虚皇案畔香。今归矣，省听鸡骑马，趁早朝忙。

榻前密启明扬。宰物者方持玉尺量。元未尝弃汝，自云耄及，无宁寿我，或者天将李泰伯云：天将寿我欤。富有图书，贫无钗泽，不似安昌列后堂。新腔好，任伊川看见，非亵穹苍。
过虎溪
范成大（宋代）

过溪无限翠屏开，大笑从教虎子猜。
不独山中添故事，仍教题作小飞来。
木蕴之国博迁居
楼钥（宋代）

寄斋今日又迁居，门巷相过五尺余。
王子何妨借人屋，渊明不尺造吾庐。
大千眼里无非奇，三十乘中皆是书。
祀灶卜邻无用尔，只今天上有锋车。
石堰村
陆游（宋代）

木落山不蔽，水缩洲自献。
寒日晚更明，村巷曲折见。
小妇鸣机杼，童子陈笔砚。
农家虽苦贫，终胜异乡县。
君看宦游子，岂无坟墓恋。
生死在故乡，切勿慕乘传。
游明庆寺诗
姚察（隋代）

地灵居五净，山幽寂四禅。月宫临镜石，花赞绕峰莲。

霞晖间幡影，云气合炉烟。迥松高偃盖，水瀑细分泉。

含风万籁响，裛露百花鲜。宿昔寻真趣，结友亟留连。

山庭出藿蘼，涧沚濯潺湲。因斯事熏习，便得息攀缘。

何言遂云雨，怀此怅悠然。徒有南登望，会逐东流旋。
辽述律后谣
佚名（唐代）

青牛妪，曾避路。
春间小诗书赵壁追录之
朱槔（宋代）

柳态随时秀，花容近酒轻。
绿窗京洛语，尽抹早莺声。
蔡仲远内翰出虢州刘龙图所寄诗因次其韵
韦骧（宋代）

暂离翰苑出南州，匼匝金羁络马头。泉石清幽为己物，耕桑勤苦共民忧。

笔驱滞事如飞电，语决尘缘似破沤。内閤旧交诗远寄，心期犹未许裴休。
次韵和石末公旱天多雨意五首 其五
刘基（明代）

旱天多雨意，阴电绕空湫。暴客冯高垒，良农死乘丘。

干戈犹未息，灾沴复何尤。轸望成衰疾，那堪数倚楼。
二十九日道中次韵酬寄罗鄂州
项安世（宋代）

经世事日远，独往柰婆娑。
两途一未遂，痛饮复高歌。
往者长已矣，黄山郁嵯峨。
在者聊复尔，后生谁错摩。
向来志士心，中夜如惊波。
秋鹰锦韛蔙，天马金盘陀。
用士苦不早，岁月飒已过。
剖符蛮触间，使逐屈宋哦。
珊珊青霞佩，粲粲紫玉珂。
不嗔舞地小，但道暮山多。
我意欲怜君，将如君笑何。
素衣诗素衣内自省也督输官租羁絷忧愤思弃田庐敛裳宵遁焉
倪瓒（元代）

素衣涅兮，在彼公庭。载伤迨隘，中心怔营。彼苛者虎，胡恤尔氓。

视氓如豵，宁辟尤诟。礼以自持，省焉内疚。虽曰先业，念毋荡失。

守而不迁，致此幽郁。身辱亲殆，孝违义屈。蔚蔚荒涂，行迈靡通。

雍雍鸣凤，世莫之逢。夕风凄薄，曷其有旦。吁嗟民生，实罹百患。

先师遗训，岂或敢忘。箪瓢称贤，乐道无殃。予独何为，悽其悲伤。

空谷有芝，窈窕且廓。爰宅希静，菽水和乐。载弋载钓，我心不怍。

安以致养，寤寐忘忧。修我初服，息焉优游。
浮邱八景 其一 紫烟楼
杨瑞云（明代）

白云西下敞层楼，楼上仙人丹井留。千载九还传火候，轻烟长傍紫霞流。
德庆范监州以子石砚宠假虽小而奇戏作 其一
张孝祥（宋代）

曾侍虚皇玉案前，夜书茧纸笔如椽。莫嫌此石规模小，一寸玄云万斛泉。
别郑仁表
张蠙（唐代）

春雷醉别镜湖边，官显才狂正少年。

红烛满汀歌舞散，美人迎上木兰船。
晚兴
释行海（宋代）

塞北风寒雁字稀，群鸦日暮贴云飞。
画船皈后水天碧，隔岸钟声出翠微。
李良宠示牡丹长句谨赋三首
傅察（宋代）

如酥小雨压芳尘，曲槛重来花更新。
莫怪东风钟异美，独将仙种殿馀春。
愧非阿母池边客，喜见阳台梦里人。
犹恨此一轮蛱蝶。偷香抱蕊往来频。
游飞泉洞寄洞主人朱少襄
韩上桂（明代）

中宿岧峣路转通，剪萝辟磴谁人功。重来暗壑沉金锁，不尽飞泉饮涧虹。

日落猿啼愁暮雨，天清鹤影御微风。枕流似洗巢由耳，净土能令俗虑空。
一剪梅·咏柳
夏完淳（明代）

无限伤心夕照中，故国凄凉，剩粉余红。金沟御水自西东，昨岁陈宫，今岁隋宫。
往事思量一晌空，飞絮无情，依旧烟笼。长条短叶翠濛濛，才过西风，又过东风。
清明节近僵卧舟中思故乡惠山之游作一律以寄慨
秦廷璧（清代）

每到清明节，常过第二泉。小桃红染露，新柳绿摇烟。

山色迎人笑，水声夹树穿。佳辰空负负，偃蹇独眠船。
幸少林寺应制
宋之问（唐代）

绀宇横天室，回銮指帝休。曙阴迎日尽，春气抱岩流。

空乐繁行漏，香烟薄彩斿。玉膏从此泛，仙驭接浮丘。
贾鹿泉屡约一出小诗代行十首
陈杰（宋代）

释老新来各有宗，西民最惜一民穷。
挽回世道能无在，主张斯文尽属公。
水调歌头
葛长庚（宋代）

杜宇伤春去，蝴蝶喜风清。一犁梅雨，前村布谷正催耕。天际银蟾映水，谷口锦云横野，柳外乱蝉鸣。人在斜阳里，几点晚鸦声。

采杨梅，摘卢橘，饤朱樱。奉陪诸友，今宵烂饮过三更。同入醉中天地，松竹森森翠幄，酣睡绿苔茵。起舞弄明月，天籁奏箫笙。
题江干初雪图
释了元（宋代）

此身何补一毫芒，三辱清时政事堂。病骨未为山下土，尚寻遗墨话存亡。
满庭芳（乙已八月十日登博见楼作）
吕胜己（宋代）

丹雘浮空，琉璃耀日，上云楼阁眈眈。□□居士，燕坐息玄谈。十载劳心问道，今悟罢、截日停参。凝神处，九苞丹凤，翔舞在山南。
喃喃。成障碍，千经万论，从此休贪。且陶陶兀兀，对酒醺酣。清兴有时狂放，扁舟上、绿水澄潭。渔歌起，从他两岸，齐笑老翁憨。
玉漏迟（送官东南）
李流谦（宋代）

东南应眷倚。当年丽绝，今其余几。云锦飘香，好在藕花十里。六月长安徂暑，只一雨、滂沱都洗。君好为。携将苏醒，三吴生齿。

总道秦蜀讴吟，但消得雍容，笑谈而致。稍待秋风，也拟买舟东逝。收拾尘编蠹简，更饱看、江山奇伟。歌盛美。还送往趋天陛。
和顿主簿起见赠二首
苏辙（宋代）

声病消磨只古文，诸儒经术斗纷纭。
不知旧学都无用，犹把新纷强欲分。
老病心情愁见敌，少年词气动干云。
搜贤报国吾何敢，欲补空疏但有勤。
十五日云阴凉尤甚再赋长句
陆游（宋代）

褦襶京尘触热行，岂知世有野堂清。
磑茶落雪睡魔退，激水跳珠凉意生。
亹亹清风随麈柄，悠悠长日付棋枰。
小舟先向苹汀泊，浴罢还须泛月明。
论紫青色
贾似道（宋代）

紫头青项背如龟，青不青兮紫不绯。
仔细看来茄子色，更兼腿大最为奇。
和严恽秀才落花
杜牧（唐代）

共惜流年留不得，且环流水醉流杯。
无情红艳年年盛，不恨凋零却恨开。
谢胡龙溪惠酒材及五德
姚勉（宋代）

腊寒无酒虚瓶罍，雪窗孤此梅花开。
乾檐鹊噪帐鹤舞，苍头疾足龙溪来。
龙溪遗我明珠斛，玉蕊仙花光照目。
急呼侍儿洗瓮盎，压此蒲萄一江绿。
缸中酒熟鸡更肥，瘿樽竹箸常相随。
故人故人来何时，安得勇赴鸡黍期。
夜坐闻蛩
惟则（元代）

山人坐树阴，树转月当午。江市夜犹喧，笙歌杂砧杵。

寒蛩亦何情，唧唧如共语。前声稍悲悽，后声转哀苦。

人心汝莫知，汝语人莫取。万类各有私，悲欢岂同趣。

茫茫元化中，同一风气使。何如悟天真，随分乐生死。
宴桃源·前度小花静院
白居易（唐代）

前度小花静院，不比寻常时见。见了又还休，愁却等闲分散。肠断，肠断，记取钗横鬓乱。
绍兴祭风师六首
佚名（隋代）

神哉沛矣，厥灵载扬。
扬灵如何，剡剡皇皇。
我其承之，绳绳齐庄。
往从地人，爰侠斯芳。
闵农 其三
周馥（清代）

山居宜种淡巴菰，叶鲜味厚价自殊。可怜粪田无豆饼，典衣买饼培田腴。

无衣或且借衣典，邻里痛痒关肌肤。六月炎风天忽雨，烟叶沾濡色如土。

妇子收烟忙若奔，淋浪遍体无乾缕。侬家无田无烟卖，忍饥不负三分债。
舟中有怀张石川
孙承恩（明代）

江心话别意匆匆，舵转杯停酒未终。忽漫去帆看不见，斜风细雨独推篷。
西江月 庆赵宰季修
佚名（宋代）

一派先天妙学，十年克己工夫。割鸡聊此宰中都。

人在春台鼓舞。

昏垫非由已溺，拊摩不异予辜。万家香火祝悬弧。

我亦无多颂语。
迎寄王适
苏辙（宋代）

投窜千山恨不深，扁舟夏涉气如烝。
重来疋马君何事，归去飞鸿我未能。
养气经年惟脱粟，读书终夜有寒灯。
安心且作衰慵伴，海底鲲鱼会化鹏。
江上闻猿
雍裕之（唐代）

枫岸月斜明，猿啼旅梦惊。愁多肠易断，不待第三声。
以蜡梅分供堂头希卢首座冲南首座惠绝句次韵并简堂头二首 其二
赵蕃（宋代）

才尽年来怕及春，上人那说是诗人。拨残芋火宁馀事，故欲撩公懒是真。
和永叔中秋夜会不见月酬王舍人
梅尧臣（宋代）

主人待月敞南楼，淮雨西来斗变秋。
自有婵娟侍宾榻，不须迢递望刀头。
池鱼暗听歌声跃，莲的明传酒令优。
更爱西垣旧词客，共将诗兴压曹刘。
喻旧部曲
元结（唐代）

漫游樊水阴，忽见旧部曲。尚言军中好，犹望有所属。

故令争者心，至死终不足。与之一杯酒，喻使烧戎服。

兵兴向十年，所见堪叹哭。相逢是遗人，当合识荣辱。

劝汝学全生，随我畬退谷。
霜花
罗泰（唐代）

忆自淞江下秀州，苍凉玉宇霁光浮。谁于月露双清晓，幻出琼花一色秋。

蝴蝶梦回看不厌，鸳鸯瓦冷觉生愁。凝辉绝胜吴盐巧，柳絮才高愧莫酬。
春从天外来
王吉昌（元代）

返本修真。待一阳初动，五气全伸。金童施义，玉女弘仁。刚柔消息成姻。会黄庭仙馆，慧风引、宴拉诸神。瑞烟浓，泛琼壶雪浪，烹点铅银。冰肌烂霞帐锦，荫三奇光射，琼萼清新。体腻兰香，魂飞羽健，陪从道德为邻。傲太虚寥廓，真清净、不变长春。性中珍。辉十方三界，元迈冰
奉寄曾舜卿二首 其一
张侃（宋代）

我与懒翁非浅交，向来寓止在西郊。绕庭草际绿浮色，满槛花梢红解苞。

只要同心胜胶漆，岂缘一字倩推敲。四年会面休深叹，辛苦扬雄述解嘲。
冬夜闻逢迎鼓角
赵完璧（明代）

寒夜三更鼓角鸣，遥知下吏苦逢迎。冰霜透骨微名缚，轩冕凌人四体轻。

枯柳门閒无限趣，紫芝山静有馀清。衡茅真自高风在，榾柮煨炉睡到明。
食菱
杨万里（宋代）

鸡头吾弟藕吾兄，头角崭然也不争。
白璧中藏烟水晦，红裳左祖雪花明。
一生子木非知已，千载灵均是主盟。
每到炎官张火伞，西山未当圣之清。
送蔚景元叔作进贤县丞
王缜（明代）

庐之山，峨峨百尺青削玉。庐之水，滔滔东归遥泻绿。

刚柔摩荡几百年，神发秀启真才育。金砂鸟羽争献奇，橦楠杞李穹林麓。

精元储合钟英灵，微物岂敢当机局。君家德迈庆泽深，遥遥华绪接芳躅。

昔年挺生宗伯公，赤手天边扶日毂。前年又见青琐友，逆鳞直批无瑟缩。

君今名家千里驹，合参豹尾亸牙纛。胡为垂耳佐双凫，小驾轻车就平陆。

试看鸾栖考城之仇香，更占窈冥凤翔之张鷟，古来英俊多跧伏。

明时但得志愿行，岂问禅官忙与俗。丞哉不负人，君行莫但哦松竹。
约徐隐君幼文同隐吴兴
张羽（明代）

吴兴好山水，子我盍迁居。
绕郭群峰列，回波一镜如。
蚕余即宜稼，樵罢亦堪渔。
结屋云林下，残年共读书。
山居
颜仁郁（唐代）

柏树松阴覆竹斋，罢烧药灶纵高怀。

世间应少山间景，云绕青松水绕阶。
次韵沈元吉兵火后初食羊
王之道（宋代）

时难盆甑久无羶，梦寐何郎食万钱。
一脔乍惊肥羜美，五紽应喜敝裘全。
好从牛炙论莼菜，堪笑河魨咏柳绵。
弹铗得鱼良不恶，先生何用鄙烹鲜。
盘山绝顶用戚少保原韵
杨瑛昶（清代）

松涛卷地朔风哀，绝塞关河一望开。落日远沈辽海去，春光遥度蓟门来。

短衣匹马残年志，白发丹心老将才。故李将军今在否，万山高处有荒台。
日涉园次韵五首 其一 虚静堂
罗愿（宋代）

华堂清旷隔喧卑，户外春残绿满枝。好鸟窥檐时下啄，有人燕坐独支颐。
从弟某折并蒂石榴花簪予冠侧请作诗 其二
屈大均（明代）

绿叶丹葩连理枝，折来偏与玉冠宜。迷花自是仙人事，周蝶逍遥两不知。
石榴歌
皮日休（唐代）

蝉噪秋枝槐叶黄，石榴香老愁寒霜。
流霞包染紫鹦粟，黄蜡纸裹红瓠房。
玉刻冰壶含露湿，斓斑似带湘娥泣。
萧娘初嫁嗜甘酸，嚼破水精千万粒。
虞美人（二日小雨达旦，西园独卧，寒甚不能寐，时窗前梨花将谢）
叶梦得（宋代）

数声微雨风惊晓，烛影欹残照。客愁不奈五更寒。明日梨花开尽、有谁看。

追寻犹记清明近。为向花前问。东风正使解欺侬。不道花应有恨、也匆匆。
丹凤吟（无射商赋陈宗之芸居楼）
吴文英（宋代）

丽景长安人海，避影繁华，结庐深寂。灯窗雪户，光映夜寒东壁。心凋鬓改，镂冰刻水，缥简离离，风签索索。怕遣花虫蠹粉，自采秋芸薰架，香泛纤碧。

更上新梯窈窕，暮山澹著城外色。旧雨江湖远，问桐阴门巷，燕曾相识。吟壶天小，不觉翠蓬云隔。桂斧月宫三万手，计元和通籍。软红满路，谁聘幽素客。
挽主簿吴宁侯三首
陈棣（宋代）

昔我先君子，时称鉴裁公。
知君非介绍，虚馆授儿童。
倒屣迎王粲，登门得孔融。
他年记先友，孰不仰清风。
天目山僧隐居
释文珦（宋代）

卜居就穷崖，几席净如氾。
三池更幽绝，澄澈皆可鉴。
深处有蟠蛟，游子不敢瞰。
独向月明时，临流学清梵。
物外杂题
陆游（宋代）

当年下沔鄂，回首几秋风？景物浑如昨，千帆落照中。
溪行
林景熙（宋代）

风高余暑尽，独策兴悠然。
野色延幽步，秋声入暮年。
日斜禽影乱，水薄树根悬。
回首故人远，城笳吹夕烟。
玉阆风书院偶题
盛烈（宋代）

塔倚翠微椽笔劲，湖吞碧落砚池宽。
天然调度谁消得，不是吟家出手难。
题象山环溪图
黄溍（元代）

崇山标地灵，万古聚清淑。堂堂故相家，高风在乔木。

仙翁上天去，逸响今谁续。优哉四千石，接轸飞华毂。

夫君冰雪姿，乃尔抱幽独。翩然来帝旁，霞裾俨初服。

侍祠明廷上，厌直斋庐宿。眷言怀旧居，结构依山麓。

轩窗对晴岚，林杪出悬瀑。散为百道泉，喷薄翻珠玉。

馀润之所蒙，粳稻丰比屋。春事日向深，桃源酒方熟。

往来无俗驾，异书仍可读。归欤定何时，专此溪一曲。

相逢京洛间，红尘眯人目。披图觌佳致，山水增新绿。

先贤止息处，杖屦存遗躅。爱山锡嘉名，惠幸及樵牧。

于于后来者，犹或被膏馥。安得从君游，青云两黄鹄。
秋思二首 其一
蔡宗尧（明代）

长莎肥马映征轩，飞骑边头入报喧。只见烟尘从远碛，不知胡虏猎平垣。

残兵破鼓伤辽水，绝塞悲笳泣楚猿。最是书生犹将略，属镂赐后竟谁言。
夜乐洞
释古诠（明代）

天风吹万窍，坐听辨钧天。卜昼辞瑶席，良宵出管弦。

吹笙自缑岭，鼓瑟来湘川。迥异人间世，应为何代仙。
写西园秋色图寄张绍和 其三
张萱（明代）

轻岚薄黛满疏林，却喜茅绹瞰碧浔。为语屋梁明月夜，梦来须向此中寻。
和非熊韵
耶律楚材（元代）

蛮触功名未足誇，掀髯一笑付南华。他年击破疑团后，始觉从来尽眼花。
次韵宋尚书山居十五咏·紫阳阁
方岳（宋代）

隔岸烟云一望间，夜深笙鹤与俱还。
不缘曾识谪仙面，未必烟云住此山。
昏尘
郭之奇（明代）

西郊落日正明霞，北面昏尘欲暗车。却恨芳茵堤柳外，不随马足蔽征沙。
红蕉
徐凝（唐代）

红蕉曾到岭南看，校小芭蕉几一般。

差是斜刀剪红绢，卷来开去叶中安。
读正观政要
杨万里（宋代）

拔士新丰逆旅中，怀贤鸭绿水波东。
酒顷一斗鸢肩客，醋设三杯羊鼻公。
题赵松雪画竹
林廷模（明代）

潇湘写出一枝春，宋代王孙笔意新。见说清风更千亩，结茅还可避嚣尘。
介春堂
曹元用（元代）

光阴迅流矢，富贵等浮沤。昨日少年今白首，华构咫尺归荒丘。

人生贵适意，栖栖欲何求？肘印累累大如斗，不及介春堂上一杯酒。

可以消百虑，可以介眉寿。况有苍鸾白鹤翔坐隅，琼树照耀青芙渠。

洞庭云璈奏和响，双成玉佩鸣清虚。玉仙人，真吾侣，便须日日陪尊俎。

尽把西湖酿春酒，三万六千从此数。
摸鱼儿 为遗蜕山中桃花作，寄冯云月
黄升（宋代）

问山中、小桃开后，曾经多少晴雨。遥知载酒花边去，唱我旧歌金缕。

行乐处。正蝶绕蜂围，锦绣迷无路。风光有主。想倚杖西阡，停杯北望，望断碧云暮。

花知道，应倩蜚鸿寄语。年来老子安否。一春一到成虚约，不道树犹如此。

烦说与。但岁岁、东风妆点红云坞。刘郎老去。待有日重来，同君一笑，拈起看花句。
下方
司空图（唐代）

昏旦松轩下，怡然对一瓢。雨微吟思足，花落梦无聊。

细事当棋遣，衰容喜镜饶。溪僧有深趣，书至又相邀。
为王师宣子寿
释宝昙（宋代）

风入床琴帝梦阑，蓬莱为辍老仙官。
袖曾有缚於菟手，头不须簪獬豸冠。
桃李无言民自乐，冰霜折指吏应寒。
西京人物如南渡，更躐三王一等看。
次韵惜春二绝 其一
洪朋（宋代）

柳叶愁眉风翠黛，桃花冶面雨胭脂。道人不作三春梦，戏论何妨两解诗。
示沈宗师 其一
吕本中（宋代）

十日儿号不出房，残梅犹在小瓶香。沈郎唤客煮汤饼，政恐匆匆未得尝。
登子陵钓台
褚廷璋（清代）

几人高倚石阑看，绝顶荒台数百盘。山色剩分残照紫，江波留映客星寒。

苍凉雪月贤王馆，寂寞弓力大将坛。只有磻溪殊出处，千秋两地一渔竿。
杂咏十首
方凤（宋代）

猿啼不窥窗，牛驯常露地。
伏虎与降龙，此理元无二。
谢监丞子长雪中四绝
喻良能（宋代）

江边钓雪翁荷笠，道上行人马度桥。
说与儿童须爱惜，莫贪琼屑撼长条。
水龙吟·暮天丝雨轻寒
张榘（宋代）

暮天丝雨轻寒，二分春色看看过。梅花谢了，苍苔万点，香残粉污。犹喜墙头，一枝娇袅，杏腮微露。算几回逗晓，朱阑独倚，悄只怕、东风大。

浮世名缰利锁。这区区、要须识破。沧波夜月，翠微云树，依然还我。重结鸥盟，细听莺语，自歌自和。问黄沙飞镞，红尘走马，又还知么。
黄子将诗及拟骚见贻酬赠二首 其一
王世贞（明代）

盛年辞水镜，垂老即林皋。今古双垂涕，乾坤一拟骚。

恩非罢官薄，骨为著书高。沧海茫茫在，何人问钓鳌。
偶书
汪藻（宋代）

长簟北窗下，抛书任纵横。娟娟稚筱上，熠熠丛榴明。

眷此感佳节，怊然怆平生。少年文翰场，结客俱擅名。

瑶草俟采掇，云鸿肆遐征。如何二十载，日与忧患并。

骨肉随逝水，儿童长柴荆。向来交臂人，接武霄汉行。

姻亲岁时会，尊酒怀抱倾。兹余岂复愿，顾影良自惊。

飞雨夜来急，涛翻江上城。田家梦亦好，想像秋稼成。

新春了在眼，续我斋庖清。
句
王予可（宋代）

啼鸟倒衔金羽舞，惊蛇斜傍玉帘飞。
满江红·风露轻清
佚名（宋代）

风露轻清，更十日、却逢七夕。庆初度、槐阴初静，藕花凉湿。太乙真人曾夜伴，青莲居士何年谪。□双凫、游戏宰花封，恩波溢。甘雨酿，丰年得。和气满，弦歌室。向烛花光里，且斟醽醁。菊水清於天水净，寿山高似东山峙。看诏归天上侍虚皇，骑箕翼。
读王季夷旧所寄诗
陆游（宋代）

灯前忽见季夷诗，泪洒行间不自知。
醉别西津如昨日，露曦沤灭已多时。
米元章临右军玉润帖赞
岳珂（宋代）

熠煜客星，颙逵之伍乎。
轩冕相禅，泉石之妩乎。
美疢恶石，天所禅乎。
情之所钟，同此趣乎。
排九阊之云，巫咸之诉乎。
后千年有人，垤泽之呼乎。
送陈谏簿遂溪
罗荣（明代）

九陌名花照锦衣，遂溪人已望旌旗。乡山到眼声音侣，海国清时簿领稀。

日照官衙山荔熟，潮通县郭蟹螯肥。休嗟枳棘栖鸾凤，千里行看一奋飞。
奉和慧远游庐山诗
王乔之（魏晋）

超游罕神遇，妙善自玄同。彻彼虚明域，暧然尘有封。

众阜平寥廓，一岫独凌空。霄景凭岩落，清气与时雍。

有标造神极，有客越其峰。长河濯茂楚，险雨列秋松。

危步临绝冥，灵壑映万重。风泉调远气，遥响多喈嗈。

遐丽既悠然，馀盼觌九江。事属天人界，常闻清吹空。
汉宫春 其一 楼上美人
徐石麒（清代）

何处惊人，猛抬头正是，玉手推窗。盈盈半身欲度，云里衣裳。

粉垣高峙，碍东风、扑落余香。看只有，无情杨柳，时时披拂明妆。

分付花骢解意，到留连人处，莫谩嘶忙。知他恣情指点，意在谁行。

徐听小语，又风筝、搀响檐廊。安得似，归飞燕子，随风挨入雕梁。
端午帖子·太上皇帝阁
周必大（宋代）

昌歜随宜泛绿醽，茧光依旧写黄庭。
寿康莫采三年艾，瑞应从敷五荚蓂。
撷芳轩
胡志道（宋代）

仙家日月迟，春物长芳菲。欲撷琼瑶英，咀嚼云腴肥。

只恐花雾深，香气湿我衣。坐哦心未惬，归梦绕岩扉。
送高记室广州幕
宋祁（宋代）

楚国王孙后，梁台赋客贤。
贪磨盾鼻檄，重冠玳簪筵。
去路南溟地，离魂北斗天。
庾鲑三种嫩，虞璧一双鲜。
飓影风争怒，珠胎月对圆。
慎持斋疾意，密启伫详延。
山家
陆游（宋代）

长生固非道，得道自长生。
书不传关尹。
言谁契广成？罗浮观日出，句曲听松声。
闻说长安好，何妨醉太平。
经玉遮山
史鉴（明代）

夜宿光福里，晨行玉遮山。玉遮何深秀，冈岫相回环。

古来贤达人，累累冢其间。碑文半磨灭，松柏多摧攀。

子孙不复来，存亡非所关。感此成独立，临风涕潺湲。
楚甸江头望雪晴二首 其一
冯时行（宋代）

岁暮风欺客，天开日解围。雪消无奈白，云细不禁飞。

目尽江无尽，吾归雁亦归。晓来清彻骨，尘物污人衣。
夏日南亭怀辛大
孟浩然（唐代）

山光忽西落，池月渐东上。
散发乘夕凉，开轩卧闲敞。
荷风送香气，竹露滴清响。
欲取鸣琴弹，恨无知音赏。
感此怀故人，中宵劳梦想。(中 一作：终)
二王
文天祥（宋代）

一马渡江开晋土，五龙夹日复唐天。
内家苗裔真隆准，虏运从来无百年。
送史主簿之鄂就辟
乐雷发（宋代）

宦途捷径在三边，且在吟船赠马鞭。
壮士苦无横草志，将军还用撒花钱。
鞑兵犹未回燕鸭，蜀耗何应问杜鹃。
今日送君无别话，看随郤縠洗狼烟。
抚州偶题
乐雷发（宋代）

金柅亭边柳拂城，春风系马酒家吟。
尘埃满面无人识，却得黄鹂作赏音。
端午述怀
白玉蟾（宋代）

方瀛山上风飕飕，五月六月常如秋。
松花落地鹤飞去，万顷白云空翠浮。
夜半蟾蜍落丹井，琪林深锁寒叶暝。
满天白露点苍苔，蛙市一散万籁静。
三树两树啼断猿，树冷栖禽夜不眠。
数点飞萤恋沙径，山腰石润悲寒泉。
钟声隔断华胥路，不知蝴蝶蜚何处。
摩挲两眼摺纸衾，人道今辰正端午。
晓雨初霁梅子肥，龙孙脱箨新燕飞。
山居萧然无一物，摘荠捣麦充晨炊。
忆着往年五月四，葛巾羽扇鸾溪市。
龙艘破浪桨万枝，钲鼓聒天旗掣水。
纸钱飞起屈原祠，行人往来如蚁移。
桐花入鬓彩系臂，家家御疫折桃枝。
庭前绿艾制绿虎，细切菖蒲斟绿醑。
羹鹅鱠鲤办华筵，冷浸水团包角黍。
今年寂寞坐空山，山雨山风生晓寒。
默菴令我休噫气，作诗畧述山居意。
安得两腋生飞翰，与君飞上泬寥间，
免使在世赋辛酸。
一剪梅（送杨师醇赴官）
周紫芝（宋代）

无限江山无限愁。两岸斜阳，人上扁舟。阑干吹浪不多时，酒在离尊，情满沧洲。

早是霜华两鬓秋。目送飞鸿，那更难留。问君尺素几时来，莫道长江，不解西流。
巫山一段云 赠三一居士
马钰（金朝）

斡运清神境，修完耀洞天。九层台上聚祥烟。端坐碧霞轩。开阐琼林雅宴。赏玩个中深浅。咆哮金虎戏波涛。警动未成鳌。
东村感事
戚学标（清代）

大府夜下帖，吏人晨到乡。纷纷带锯凿，闾里咸惊惶。

不知吏何忽，声云官取樟。东村老翁家，祸将及萧墙。

置酒款吏语，但求吏致详。往时溪壑间，林木颇郁苍。

不少百年物，最下千尺强。老干饱霜雪，夕阴生夏凉。

其上巢鹳鹤，其下荫牛羊。比年官尽取，一一残斧斨。

惨澹风云变，弥望沙土荒。此木得不伐，因缘屋侧藏。

非敢与吏抗，崩压愁栋梁。吏去无空手，馈乏金错囊。

然眉急暂缓，剜肉心用伤。方今世清晏，万里波不扬。

艟𦪞备巡哨，岁修自有常。何以竭山谷，购求动千章。

严令禁盗斫，寸板劳周防。邱山万牛力，日令田功妨。

官得亦有限，吏凶不可当。不见东海头，风雨卧艅艎。
杂体五首 其一
韦应物（唐代）

沈沈匣中镜，为此尘垢蚀。辉光何所如，月在云中黑。

南金既雕错，鞶带共辉饰。空存鉴物名，坐使妍蚩惑。

美人竭肝胆，思照冰玉色。自非磨莹工，日日空叹息。
铁如意
谢翱（宋代）

仙客五六人，月下斗婆娑。
散影若云雾，遗音杳江河。
其一起楚舞，一起作楚歌。
双执铁如意，击碎珊瑚柯。
一人夺执之，睨者一人过。
更舞又一人，相向屡傞傞。
一人独抚掌，身挂青薜萝。
夜长天籁绝，宛转愁奈何。
送赵鸿胪省兄
石宝（明代）

春草旧多情，西风别恨生。高吟动池水，清梦落江城。

密线秋辞母，崇冈晓望兄。鹏飞聊一息，回首又云程。
重葺前堂榜曰学易景亮六丈宠惠新诗谨赋二诗上谢 其二
刘跂（宋代）

草堂门径迩来通，好事何人肯过雄。故与图书为伴侣，可无风月到帘栊。

生平适意丝桐内，老去忘怀曲米中。感激新诗百金重，贫装从此不忧空。
潘妃曲·带月披星担惊怕
商挺（元代）

带月披星担惊怕，久立纱窗下，等候他。蓦听得门外地皮儿踏，则道是冤家，原来风动荼蘼架。
陈伯纪列岫 其一
曾丰（宋代）

一塔数椽崖半腰，工夫草草意翛翛。青山虽老犹儿态，邂逅吾人喜饮醪。
雨中花
沈珂（清代）

风雨连宵窗外骤。也不管、绿肥红瘦。飞絮帘栊，落花庭院，都是销魂候。

细吮梅花心暗构。倩冰纨、将春留逗。写出孤标，摹成没骨，春色还依旧。
贾生
王安石（宋代）

汉有洛阳子，少年明是非。
所论多感概，自信肯依违。
死者若可作，今人谁与归。
应须蹈东海，不但涕沾衣。
送任先生任唐山丞
钱起（唐代）

再命果良愿，几年勤说诗。上公频握发，才子共垂帷。

琢玉成良器，出门偏怆离。腰章佐墨绶，耀锦到茅茨。

树老见家日，潮平归县时。衣催莲女织，颂听海人词。

鸿鹄志应在，荃兰香未衰。金门定回音，云路有佳期。
题王原祁虞山秋色图
弘历（清代）

虞山山色朝夕变，惟有秋光最可人。老笔萧萧为写照，高松落落皆传神。

尽饶红叶争繁艳，却与白云结好邻。吴下年年秋不改，麓台几度参迷因。
郡界闵雨州将率官属禳禬
宋祁（宋代）

劭农方狎野，熯旱叹焦原。
六幕沈云族，千箱害稼孙。
都人望天汉，国相闭阳门。
盛怒风生穴，汙邪祝有豚。
征徒休道樾，汲缶涸中园。
米价高何许，痴人遂不言。
岁寒杂咏
钱时（宋代）

弯弓稍稍舒双肘，圆竹频频运两骭。
觅得养生书一卷，只留梁上不曾看。
句
谌祜（宋代）

中年叹忧患，不及儿童岁。
今儿机械多，反不如人意。
菩萨蛮·陇云暗合秋天白
尹鹗（宋代）

陇云暗合秋天白，俯窗独坐窥烟陌。楼际角重吹，黄昏方醉归。
烟唐难共语，明日还应去。上马出门时，金鞭莫与伊。
庚辰岁人日作时闻黄河已复北流老臣旧数论此
苏轼（宋代）

老去仍栖隔海村，梦中时见作诗孙。
天涯已惯逢人日，归路犹欣过鬼门。
三策已应思贾让，孤忠终未赦虞翻。
典衣剩买河源米，屈指新篘作上元。
不用长愁挂月村，槟榔生子竹生孙。(海南勒竹，每节生枝如竹竿大，盖竹孙也。)
新巢语燕还窥砚，旧雨来人不到门。
春水芦根看鹤立，夕阳枫叶见鸦翻。
此生念念随泡影，莫认家山作本元。
次韵真歇和尚圆觉经颂一十四首·清净慧菩萨
释正觉（宋代）

觉了前前非处难，而今步步到长安。
色心㳷合无丝路，法性圆融没许般。
个事本来元脱洒，几人到此出顢頇。
妄亡起灭功成也，应笑风霜旛动刹竿。
蝉
叶岂潜（宋代）

柳边晓立看虫蜕，化作风餐露宿身。
林静昼长吟不绝，骚骚清苦似诗人。
寿城围解制参向君玉贶以凯歌和韵二首
李曾伯（宋代）

谁知匕箸落轰雷，三月新城两月围。
吉语虽传淮鹤捷，惊心几动海鸥机。
公毋夸伐称全璧，我为忧疑已佩韦。
何处无鱼堪荐饭，不须跕跕看鸢飞。
送陈必强赴宜春理官掾三绝
廖行之（宋代）

三年同此日追游，樽酒相欢几献酬。
别后临风重凝想，湘云东去是袁州。
游鸿禧废寺，听旧僧心敬言
郑元祐（元代）

渡南已四叶，继统属济王。祀国支圯柱，前星掩寒芒。

帏妍肇牝晨，奴谋肆鸱张。两潘为义激，不顾百口戕。

起以奉其主，近在苕水阳。天津斡斗杓，海底洗日光。

人非霍狄俦，谁是涉险航？闻其被戮时，母老两鬓霜。

吐辞语观者，令人殊激昂。吾见宋忠臣，虽死犹不亡。

至今草间燐，荧荧出幽房。北城鸿禧寺，栋宇自萧梁。

两潘举义日，俾众听钟撞。哀哉城门火，遽遗池鱼殃。

遂指寺逆地，潴宫示非常。田断饭僧粥，炉冷供佛香。

金像久颓剥，青苔重悲凉。仰惧枅栱坠，俯叹榛莽长。

残僧四五人，饥用篾束肠。敬也业尤白，宴坐不下堂。

家本蜀杨氏，能言寺之详。补苴罄衣钵，创巨医难良。

更今百廿年，我来重彷徨。潘忠世莫雪，寺废人弗伤。

天高莫之诉，题诗空慨慷。
临吴亭作
王安石（宋代）

补穿葺漏仅区区，志义殊嗟士大夫。
欲致太平非一日，谩劳使者报新书。
游山五题·游大峒山
余靖（宋代）

十里松桧风，万仞斗峭壁。
阳崖雷自奔，阴壑雪犹积。
势争衡霍雷，地控楚越扼。
胡为千载间，名未光图籍。
物乃因人彰，闻人於在昔。
不逢巢许高，箕山亦顽碧。
我今共游览，逍遥非俗格。
剧论穷古今，玄谈叩虚寂。
攀萝蹑孤峰，和云坐幽石。
濯缨清泠泉，留为不朽迹。
柳色漫作
弘历（清代）

前日郊南柳尚黄，今朝太液绿丝长。迩来懒著游春屐，却为韶光䟎太忙。
木兰花慢·软尘飞不到
周密（宋代）

软尘飞不到，过微雨、锦机张。正荫绿池幽，交枝径窄，临水追凉。宫妆。盖罗障暑，泛青苹、乱舞五云裳。迷眼红绡绛彩，翠深偷见鸳鸯。湖光。两岸潇湘。风荐爽、扇摇香。算恼人偏是，萦丝露藕，连理秋房。涉江。采芳旧恨，怕红衣、夜冷落横塘。折得荷花忘却，棹歌唱入斜阳。
十二日同福昌令王赞善游龙潭
邵雍（宋代）

一潭冷浸崖根黑，数峰高入云衢碧。
游人屏气不敢言，长恐雷霆奋於侧。
山园春秋 其二
葛昕（明代）

瀛洲方丈与蓬壶，谁道人间此景无。三径独开心会处，山光水色足吾庐。
谒金门 其一 未至枫香十馀里山水，骤发借宿村舍
周之琦（清代）

行不得。何处箜篌唤客。坼岸崩沙天易黑。荒村聊寄迹。

此际兰釭频剔。梦里关山闲觅。瓮牖绳枢环堵室。凤楼人未识。
送西秦张仲实游大涤洞天
金应桂（宋代）

山林有真趣，得趣即神仙。
好趁暮春月，来游大涤天。
晴岚融玉室，花气袭丹泉。
此地通悬霤，清吟过叔元。
代上刘郎中
周端臣（宋代）

弹压江湖耸市朝，相逢人尽说风骚。诗从南岳吟逾老，名得西山荐益高。

半世历官才幕府，午年还国尚郎曹。儿时曾诵先生句，镜里如今已二毛。
次韵答宗涤楼稷辰赠行二首 其一
林则徐（清代）

岂为一身惜，将如时事何。绸缪空牖户，涓滴已江河。

军尽惊飞镝，人能议止戈。《华严》诵千偈，信否伏狂魔。
乌夜啼
郭奎（元代）

石头城上乌，遥夜鸣相呼。紫清道士有两树，乌啼不离树高处。

千声哑哑复万声，中堂酒阑梦未成。呼童把烛起开户，照树惟恐邻人惊。

庭前再拜为尔说，我家旧住长淮北。慈亲已老返哺违，零落犹为异乡客。

严霜满天江月辉，东方未白群星稀。明朝日出当早飞，莫使涕泪沾裳衣。
和酬黄吾云
梁寅（元代）

江上云连长短亭，别怀如水注东溟。早期剑佩朝双阙，又见文章似六经。

为国丹心朝捧日，忧时白发夜观星。银河漾漾青峰隔，遥羡秋光生户庭。
雪中同宋正卿访太守筠虚庵观竹
郭祥正（宋代）

偶陪天上人，来访雪中竹。却笑陶渊明，孜孜爱黄菊。
春日领僚属游龙隐岩
李曾伯（宋代）

久卧苍崖底，风雷为擘开。
蜕形犹挂石，鳞迹不沾埃。
一水将清贯，数峰推爽来。
浑疑负舟去，烟雨肯低佪。
虎丘
阚寿坤（清代）

剑池风冷石陂陀，断塔荒凉一再过。闻道开元全盛日，夕阳箫鼓画桡多。
舟次清口 其二
黄裳（宋代）

清口潮来似接人，放船闻在楚江滨。茂林高下閒行客，却到吴山入梦新。
八咏新楼
王柏（宋代）

翚飞高插女星光，可是溪山属沈郎。
眼力拓开千里远，楼身抬起一寻强。
争观王谢新题壮，不数齐梁旧事荒。
谁识倚阑真乐处，清风明月浪篇章。
画堂春 长春 一名月月红
高濂（明代）

为怜恶雨与憎风。一春摇落芳丛。春残不逐春归去，占住春工。

丛架短屏色艳，笼烟笑日香秾。一枝不断四时中。

月月长红。
重九
姜特立（宋代）

渊明颇爱重九名，我亦爱饱重九酒。
已办黄菊与红萸，唤起陶公为四友。
送崔叔清游越
韦应物（唐代）

忘兹适越意，爱我郡斋幽。野情岂好谒，诗兴一相留。

远水带寒树，阊门望去舟。方伯怜文士，无为成滞游。
寓兴用稼轩韵同蘧庵先生作二首
陈维崧（清代）

斫屣吹箫吴市间，恨无大药驻红颜。
诗情浩荡风中絮，身计微茫海外山。
耽放浪，恣萧闲，烟波境界十分宽。
新衔麯部兼茶部，旧署园官并橘官。
班定远祠
雷钟德（清代）

才俊一门绝辈流，父兄作述自千秋。男儿别有出奇法，手取人间万户侯。
次韵签判太博谢府公新诗墨迹
苏颂（宋代）

幕府雍容但省文，笔精诗格两难伦。
临池得法毫端健，击钵成篇藻思新。
征虏雅歌追乐事，兰亭赓唱掩芳尘。
梁王宾友邹枚在，末至惭非赋雪人。
南充县试示文武诸童
常纪（清代）

幽兰生涧底，靡靡如众草。所异在本心，美质能自保。

一但发天在，采折争倾倒。不见古国士，几辈窗间老。

时哉不可失，努力须及早。
同诸友城南张园赏梅十首
邵雍（宋代）

人间好物尤宜惜，天下奇才非易得。
他日相逢他处时，始知此会重难觅。
咏史上·宣帝
陈普（宋代）

不将法律作春秋，安得河南数国囚。
莫道汉家杂王霸，十分商鞅半分周。
景德祭社稷三首 其一 降神用《静安》。
郊庙朝会歌辞（宋代）

百谷蕃滋，丽乎下土。聿崇明祀，垂之千古。育物惟茂，粒民斯普。

报本攸宜，国章咸睹。
太宁郡夫人张氏挽词二首 其一
杨万里（宋代）

盖世金瓯谱，传家象笏囊。藁砧八叶相，桂子一枝香。

葱岭参西学，兰陔掩北堂。能诗饱经史，个是女班扬。
毕履和惠端砚余以大歙砚报之佐以一诗
陈鉴之（宋代）

履和惠端砚，玉质马肝色。
我有大砚卧蚕纹，元是新安龙尾石。
持以答佳贶，聊尔见此心。
极知不是双南金，未足报君绿绮琴。
我得履和砚，清润如履和。
天然粹德非琢磨，秋江印月平不波。
君刚甫砚，朴钝若刚甫。
不能轻捷随人后，默默寒窗守愚鲁。
端砚入手喜有余，展开古帖聊学书。
大砚知君不负渠，墨池飞出北溟鱼。
阮郎归（上苑初夏侍宴，池上双飞新燕掠水而去，得旨赋之）
曾觌（宋代）

柳阴庭馆占风光。呢喃清昼长。碧波新涨小池塘。双双蹴水忙。

萍散漫，絮飘扬。轻盈体态狂。为怜流去落红香。衔将归画梁。
苏端、薛复筵简薛华醉歌
杜甫（唐代）

文章有神交有道，端复得之名誉早。
爱客满堂尽豪翰，开筵上日思芳草。
安得健步移远梅，乱插繁花向晴昊。
千里犹残旧冰雪，百壶且试开怀抱。
垂老恶闻战鼓悲，急觞为缓忧心捣。
少年努力纵谈笑，看我形容已枯槁。
坐中薛华善醉歌，歌辞自作风格老。
近来海内为长句，汝与山东李白好。
何刘沈谢力未工，才兼鲍昭愁绝倒。
诸生颇尽新知乐，万事终伤不自保。
气酣日落西风来，愿吹野水添金杯。
如渑之酒常快意，亦知穷愁安在哉。
忽忆雨时秋井塌，古人白骨生青苔，如何不饮令心哀。
游小盘谷记
梅曾亮（清代）

江宁府城，其西北包卢龙山而止。余尝求小盘谷，至其地，土人或曰无有。唯大竹蔽天，多歧路，曲折广狭如一，探之不可穷。闻犬声，乃急赴之，卒不见人。

熟五斗米顷，行抵寺，曰归云堂。土田宽舒，居民以桂为业。寺傍有草径甚微，南出之，乃坠大谷。四山皆大桂树，随山陂陀。其状若仰大盂，空响内贮，謦欬不得他逸；寂寥无声，而耳听常满。渊水积焉，尽山麓而止。

由寺北行，至卢龙山，其中阬谷洼隆，若井灶龈腭之状。或曰：“遗老所避兵者，三十六茅庵，七十二团瓢，皆当其地。”

日且暮，乃登山循城而归。瞑色下积，月光布其上。俯视万影摩荡，若鱼龙起伏波浪中。诸人皆曰：“此万竹蔽天处也。所谓小盘谷，殆近之矣。”

同游者，侯振廷舅氏、管君异之、马君湘帆、欧生岳庵、弟念勤，凡六人。
送黄郡博之官高邮 其一
释居简（宋代）

一曲占晴湖，楼居岂俗居。人虽增境胜，鹭不与鸥疏。

古锦投明月，春风入绛幮。好诗频遣寄，莫遣不情书。
五云门外湖田
张侃（宋代）

越中官赋重，有田即追呼。小民生计薄，何以存妻孥。

前贤念民生，潴水启鉴湖。自此岁常登，不计大有书。

湖堙水渐涸，往往事耕锄。禾根虽浸水，天秋翠平铺。

后王主生育，讵肯馁一夫。尽说湖田好，大胜行商车。

商车利纵博，巨涛与险涂。湖田若不熟，明年岂全无。
次韵杨明叔四首
黄庭坚（宋代）

全德备万物，大方无四隅。
身随腐草化，名与太山俱。
道学归吾子，言诗起老夫。
无为蹈东海，留作济川桴。
六言四首 其三
徐瑞（宋代）

悟得字中有笔，却参画外无诗。今人见谓痴绝，异世神交特奇。
寄东斋
陈起（宋代）

又复逢初度，尪羸异昔时。
预愁临丙戌，所愿值天医。
翦彩装茶果，裁笺荐寿卮。
今年都告免，汤饼却相宜。
满江红（花朝雨作）
黄公绍（唐代）

客子光阴，又还是、杏花阡陌。欹枕听、一窗夜雨，怎生禁得。银蜡枕消珠凤小，翠衾香冷文鸳拆。叹人生、时序百年心，萍踪迹。

声不断，楼头滴。行不住，街头屐。倩新来双燕，探晴消息。可煞东君多著意，柳丝染出西湖色。待牡丹、开处十分春，催寒食。
宿此庵闻愚上人归自庐山次日访之遇于龙须山中次壁间诗韵
钱界（清代）

一粟堪将世界藏，忽从飞锡恣徜徉。寒鸦向晚黏天黑，破叶随风糁地黄。

来日何人同此会，去年过我是重阳。亦知泛泛鸥无迹，且喜相逢到上方。
好事近 中州乐府元德明词内附
高士谈（金朝）

谁打玉川门，白娟斜封团月。晴日小窗活火，响一壶春雪。可怜桑一生颠，文字更清绝。直拟驾风归去，把三山登彻。
凉州词
王翰（唐代）

葡萄美酒夜光杯，欲饮琵琶马上催。
醉卧沙场君莫笑，古来征战几人回？
忆昔八首 其二
李时行（明代）

秣陵佳丽艳流霞，晋苑吴宫昔所誇。北固青山雄帝宅，长江一水渺仙槎。

荒墩已没江淹梦，古巷犹传谢傅家。唯有青楼烟柳地，年年歌舞竞繁华。
再用韵赠湖塘来上人二首
王之道（宋代）

望外荆榛蔽辋川，我来何必为逃喧。
乱余村疃鸡豚尽，秋到江湖藻荇繁。
新居落成赋此自贺兼柬镜仁
田维翰（清代）

几载江头把钓竿，烟波坐老石矶寒。敢云狡兔营三窟，且学闲鸥占一滩。

出入有车弹铗易，栖迟无地立锥难。鸠居未合夸元九，不近蓬莱亦自安。
北窗睡起
陆游（宋代）

违物离人不计年，万金难买北窗眠。
高怀元在羲皇上，大事已明空劫前。
樵路细盘云外岭，钓筒倒插水中天。
此时消息君知否？千载巢由未足贤。
贺三舍人新入西掖
王禹偁（宋代）

紫微新命旧交游，报到商於寂寞州。
天上共分三字贵，山中全减贰车愁。
抛离红药心无恨，弹拂金貂舞不休。
最喜吾家有余庆，凤毛还直凤池头。
代者介至
薛季宣（宋代）

县道简书密，束身急于绳。况复多难时，匈奴亟凭陵。

忧危内外竞，凛若凭春冰。鞭笞苦不痛，何恤寡与矜。

初心岂得在，反身但兢兢。安得事大好，官籍知有承。

屈指计来月，瓜期闰云增。彼乃未易到，吾行重难能。

百里半九十，终更讱阶升。社雨晚来急，春天雾梦梦。

清淮万胡马，咫尺方沸腾。期年念天远，归飞恨无䎖。

慇勤谓典吏，用之笔缄縢。
佛手岩雨过
释居简（宋代）

白云裹山裹不尽，高处露头低露胫。一条悬水透云飞，雪色蜿蜒伸脊领。

画然怒卷风霆震，银鱲玉鳞俱奋迅。滂然才歇四山明，湿尽悠悠云万顷。

是时豁达纵双明，岩巘更无毫发隐。太华岿然不较多，直上削成五千仞。

想应有路近丹梯，未必无花开玉井。便欲搴花供岁晚，更揽藕根刳短艇。

径上明河欲尽头，块藐九州聊一瞬。
题光华亭
叶簵（宋代）

画栋朱帘势翼然，鼎新气象冠山川。
鹅黄杨柳浮春晚，鸭绿烟山送客船。
轮奂不妨农事日，风光好近麦秋天。
佐君治简有余暇，杯酒人教尽日传。
次韵和归去来集字十首 其五
李纲（宋代）

旷荡推新泽，迂疏念昔非。休为贾生赋，且治老莱衣。

报国抚长剑，怀亲歌式微。凭高望吴越，千里白云飞。
甥馆 其四
许月卿（宋代）

国士今为鬼，有棺空断肠。绿衣长至节，丹旐短松冈。

父乃哭其子，天乎歼此良。伤情皋某复，挽些谩巫阳。
中冬下汗一日陪方丈访客因过向民园亭有感
王洋（宋代）

前疏水竹界桑麻，桃李畦分小径斜。
山数青黄人住久，路排藜藿客行赊。
云寒烟合入长暝，梅懒春催未放花。
闻道苍头长儿女，主人游宦不还家。
巾子山
董嗣杲（宋代）

岌嶪山形丑莫收，傍湖独整傲春秋。几株乌桕无根在，一幅华阳有样留。

寒日霜乾还掠额，晓天岚重且遮头。东篱漉酒人知得，醒立风前不可求。
送李四校书
元孚（唐代）

朱丝写别鹤泠泠，诗满红笺月满庭。

莫学楚狂隳姓字，知音还有子期听。
友渔樵者诗为林伯景赋
王翰（唐代）

至道久湮芜，浮生自劳苦。鸱鸮甘鼠带，鸾凤畏罗罟。

伊人秉幽甘，夙昔陋圭组。顾此山水间，悠然笑容与。

短笛入空林，方舟向深渚。白云时满襟，清漪或盈屦。

长啸凉风生，徘徊新月吐。行歌即宇宙，醉卧无今古。

何由升杳冥，聊复谢巇阻。
水龙吟·酹辛稼轩墓在分水岭下
张野（元代）

岭头一片青山，可能埋得凌云气。遐方异域，当年滴尽，英雄清泪。星斗撑肠，云烟盈纸，纵横游戏。漫人间留得，阳春白雪，千载下，无人继。
不见戟门华第。见萧萧竹枯松悴。问谁料理，带湖烟景，瓢泉风味。万里中原，不堪回首，人生如寄。且临风高唱，逍遥旧曲，为先生酹。
斋居对雨怀惟孝 其一
何乔新（明代）

空庭洒飞雨，花树凉萧萧。端居倦佔毕，隐几不自聊。

念我同袍友，暌违忽连朝。官曹咫尺地，邈若千里遥。

清觞怅独酌，玄理孰与昭。含情无枯桐，弦急思转焦。

何当化双鹄，联翮凌层霄。
山园杂咏
陆游（宋代）

春光何止二分空，寒食都无数日中。
密叶成阴花寂寂，旧巢添土燕匆匆。
纸鸢收线愁风恶，秧马掀泥喜雨蒙。
堪叹今年衰更甚，苍颜纵醉不成红。
海口城晚望
陈荐夫（明代）

蒹葭蔼蔼树苍苍，平楚闲看益渺茫。
驿路绕山多落木，孤城临水易斜阳。
潮回近浦寒生雨，雁度遥天夜带霜。
暂息征鞍瀛海上，烟波千里断人肠。
莲华峰法云即事五首 其一
刘弇（宋代）

蝉联封略三湘近，缥缈神仙两洞开。持语莲华峰上月，好将清影逼人来。
洄溪阁
喻良能（宋代）

十寻杰阁倚云隈，淡霭轻烟照眼来。
山色不随天际远，溪流长为水深回。
玉女洞
苏轼（宋代）

洞里吹箫子，终年守独幽。
石泉为晓镜，山月当帘钩。
岁晚杉枫尽，人归雾雨愁。
送迎应鄙陋，谁继楚臣讴。
题张圣言画四时景物
潘大临（宋代）

我到淮南几见春，一身蓑笠蔽烟雨。
桃花林里有人家，疑是柯山最深处。
庸斋再赋予亦再和
高斯得（宋代）

苕滨衰白一羁人，五玷皇华遣使臣。
已自无恩及南楚，那能有福散东闽。
预忧刺史声名减，不称君侯佳句新。
踏遍山川成底事，从令沮溺笑知津。
次王照邻韵二首 其一
赵蕃（宋代）

长年未省厌长病，一暑方憎又一春。把卷颇思亲玉雪，出门无那苦埃尘。
真州诸公语别
陈造（宋代）

屈指旧新雨，何人顾蓬莱。
骈车各鸱夷，良为老夫来。
古今漆投胶，不独数陈雷。
衮衮慰劳意，一杯复一杯。
索句不解工，何以写别怀。
敢惜吟髭折，柰此雨意催。
此会良姱嫮，此行重徘徊。
得无叶舟重，满载离愁回。
从军行
左延年（魏晋）

从军何等乐，一驱乘双驳。鞍马照人目，龙骧自动作。
句
吴璋（唐代）

池塘不用梦春草，风雪何须在灞桥。
秋日古兰花十首
方回（元代）

远闻香淡近闻浓，紫穗丝丝吐雪茸。
不识幽人殢姝子，儿曹方醉木芙蓉。
冬日
张耒（宋代）

忽忽新冬无一旬，自怜憔悴楚江滨。
满前魑魅何曾御，尚愧无功作逐臣。
夜泊巴陵诗
朱超（南北朝）

月夜三江静，云雾四边收。淤泥不通挽，寒浦劣容舟。

回风折长草，轻冰断细流。古村空列树，荒戍久无楼。
黄埠墩三首 其一
张步瀛（清代）

九龙山下小金山，消夏蓉湖别有湾。无数画船红袖软，月明齐唱采莲还。
为石龙吴簿写竹并题吴住岭南横浦
乌斯道（明代）

大庾岭上梅花多，劳我梦思无奈何。昨日亲从岭头过，梅花不奈空烟萝。

回头岭下有横浦，翠竹娟娟照窗户。山云不起清风来，乱叶联翩似飞舞。

横浦扬尘曾几年，独有此君经岁寒。况复春雷子孙长，何人不为停车看。

我今陵水每追忆，貌得疏枝慰寥阒。不愁作伴无梅花，只保冰霜好颜色。
题顾横波夫人墨兰图册 其十
柳如是（明代）

懒踏长安九陌尘，独怜空谷十分春。豪端画破虚空界，想见临池妙入神。
书怀
蔡戡（宋代）

消息观天道，炎凉阅世情。
禅心了生死，病骨识阴晴。
杜宇伤心切，梅花照眼清。
焚香读周易，顿觉此身轻。
醉归再用前韵
项安世（宋代）

车中倒载笑儿童，马上扶行夹骥熊。安得风流如杜甫，偶然日骥似山公。

幸无风雨成三厄，遇有圣贤须一中。数寄短章劳侍史，捲舒时得近春葱。
赠欧阳明府
杜荀鹤（唐代）

贤宰宰斯邑，政闻闾里间。都缘民讼少，长觉吏徒闲。

帆落樽前浦，钟鸣枕上山。回舟却惆怅，数宿钓鱼湾。
北青萝
李商隐（唐代）

残阳西入崦，茅屋访孤僧。
落叶人何在，寒云路几层。
独敲初夜磬，闲倚一枝藤。
世界微尘里，吾宁爱与憎。
寄西京通判宋次道学士
梅尧臣（宋代）

当时交友都无几，欲问懽娱亦异今。
花接上林新木变，水分清洛旧池深。
嵯峨嵩色云常在，窈窕宫墙草又侵。
修竹千竿白家寺，昔年题处可能寻。
洪赞井深有六七十丈者
陈孚（元代）

洪赞山岧峣，势如舞双凤。大井千尺深，窈然见空洞。

野人驱十千，汲以五石瓮。滴水宝如珠，一瓮十室共。

我生海东头，涟漪饱清弄。尝闻惠山泉，万里驲骑送。

急呼茗枕来，试作清净供。
巫山一段云 其一
毛奇龄（清代）

筱壁含烟澹，椒花滴露稀。风吹细雨晓云低。十二碧峰迷。

神女祠前泪，清猿峡里啼。瞿塘新水曲尘微。行客自依依。
郊庙歌辞·祀圜丘乐章·肃和
褚亮（唐代）

闓阳播气，甄曜垂明。有赫圜宰，深仁曲成。
日丽苍璧，烟开紫营。聿遵乾享，式降鸿祯。
临淮吏人为宋晖歌
佚名（魏晋）

彊直自遂，南阳朱季。吏畏其威，民怀其惠。
金陵怀古二首 其一
范纯仁（宋代）

天兵从昔度长桥，四海干戈一战销。江叟岂能知帝力，醉凭渔艇亢秋潮。
和张舍人
吴融（唐代）

玉女盆边雪未销，正多春事莫无憀.杏花向日红匀脸，

云带环山白系腰。莺转树头欹枕听，冻开泉眼杖藜挑。

陵迁谷变如须问，控鹤山人字子乔。
减字木兰花（得金陵报，喜甚，从赵景修借酒）
李之仪（宋代）

揉花催柳。一夜阴风几破牖。平晓无云。依旧光明一片春。

掀衣起走。欲助喜欢须是酒。惆怅空樽。拟就王孙借十分。
题梅花太极图十首 其九 敛华就实
黄镇成（元代）

山亭流水雨初歇，杨柳桥头花正飞。直待清阴成子日，与君携酒送春归。
解任后得明卿罢官报寄赠（以下弇州续稿）
王世贞（明代）

邮书一到不堪闻，起剔残灯坐夜分。
塞马论来终是失，冥鸿去后许谁群。
无妨中散来千里，更喜延之咏五君。
与说近踪应稍慰，买山全占洞庭云。
赠王聿修商子常
陈师道（宋代）

欲作新诗挑两公，含毫不下思先穷。
贪逢大敌能无惧，强画修先每未工。
畏病忍狂妨痛饮，晚云朝雨滞晴空。
正须好句留春住，可使风飘万点红。
浩歌
权德舆（唐代）

杖策出蓬荜，浩歌秋兴长。北风吹荷衣，萧飒景气凉。

通逵抵山郭，里巷连湖光。孤云净远峰，绿水溢芳塘。

鱼鸟乐天性，杂英互芬芳。我心独何为，万虑萦中肠。

履道身未泰，主家谋不臧。心为世教牵，迹寄翰墨场。

出处两未定，羁羸空自伤。沈忧不可裁，伫立河之梁。

晚归茅檐下，左右陈壶觞。独酌复长谣，放心游八荒。

得丧同一域，是非亦何常。胡为苦此生，矻矻徒自强。

乃知杯中物，可使忧患忘。因兹谢时辈，栖息无何乡。
送阳曲蔡尉
李覯（宋代）

凤皇贵在德，孔翠岂无文。
诗礼多承训，贤能逈出群。
谈清蜕尘滓，志大蹑烟云。
更喜并州牧，豪英天下闻。
绯桃花歌
李咸用（唐代）

上帝春宫思丽绝，夭桃变态求新悦。便是花中倾国容，

牡丹露泣长门月。野树滴残龙战血，曦车碾下朝霞屑。

惆怅东风未解狂，争教此物芳菲歇。
荅人见寄 其一
郭奎（元代）

五色新衣照日鲜，平生湖海气飘然。茅容孝养如今日，苏武生还忆去年。

秋水芙蓉花共洁，岁寒松柏操弥坚。巴人拟和阳春曲，昨夜援琴理七弦。
泊舟
张嵲（宋代）

遥依沙岸系扁舟，风落荒山万木愁。
枕下惊波时汩汩，天边寒梦信悠悠。
遭忧和峤仍丹泪，远适虞翻易白头。
离乱偪人全策少，微生从此任浮游。
奉使契丹二十八首 奚君〈宅在中京南。〉
苏辙（宋代）

奚君五亩宅，封户一成田。
故垒开都邑，遗民杂汉编。
不知臣仆贱，漫喜杀生权。
燕俗嗟犹在，婚姻未许连。
剡中戴亭
赵汝绩（宋代）

抱得琴归只自听，何心商略少微星。
雪中不管人回棹，正使敲门未必应。
挽知宫王月谷三章
白玉蟾（宋代）

去年五月访丹元，月谷先生与我言。
将谓此生共茅舍，不知何我速云轩。
亲书数卷空悬壁，旧隐三间半掩门。
雪魄冰魂无处觅，秋烟秋雨暗孤村。
满庭芳 佛手柑
严绳孙（清代）

露质舒金，秋肌敛雪，可宜垂手亭亭。木奴愁绝，低首拜嘉名。

何事汉宫仙掌，轻移去、铅泪双零。浑输与、玉毫光里，一指證无生。

兜罗垂引处，春纤乍接，一样香清。正夜深寒浅，幽梦初醒。

问取散花人去，如花客、屈指谁争。还凭藉、慈云深护，长伴展金经。
水调歌头
韩元吉（宋代）

朝，至能索赋

江路晓来雨，残暑夜全消。人言天上今夕，飞鹊渐成桥。杳杳云车何处。脉脉红蕖香度。瓜果趁良宵。推枕断虹卷，抚槛白鱼跳。

五湖客，临风露，倚兰苕。云涛四起，极目人世有烟霄。我送君舟西渡。君望我帆南浦。明日恨迢迢。且醉吴淞月，重听浙江潮。
怀子兼弟时在宁江赴试
晁公溯（宋代）

江晚微收潦，乘流久已归。
沈郎正多病，水帝有余威。
鸿雁几时到，脊鴒相背飞。
题书问行李，东望独依依。
漫赋
陈必复（宋代）

篝灯读易听更残，微雨萧萧独闭关。
治世岂无谋可献，书生从古命多寒。
数茎须为忧时白，一点心犹报国丹。
未肯轩裳便尘土，此身翻恐误儒冠。
西蜀送许中庸归秦赴举
陈羽（唐代）

春色华阳国，秦人此别离。驿楼横水影，乡路入花枝。

日暖莺飞好，山晴马去迟。剑门当石隘，栈阁入云危。

独鹤心千里，贫交酒一卮。桂条攀偃蹇，兰叶藉参差。

旅梦惊蝴蝶，残芳怨子规。碧霄今夜月，惆怅上峨嵋。
奉天寒食书事
许棠（唐代）

处处无烟火，人家似暂空。晓林花落雨，寒谷鸟啼风。

故里芳洲外，残春甸服中。谁知独西去，步步泣途穷。
江
丁谓（宋代）

楚望为南纪，岷源始滥觞。
双流沿蜀道，九派出浔阳。
桃叶行歌远，芙蓉摘采长。
冲风休破浪，静练正交光。
鹊桥仙（甲子中秋）
郭应祥（宋代）

金飙乍歇，冰轮欲上，万里秋空如扫。一年十二度团圆，甚恰限、今宵最好。

烹麟脍凤，幕天席地，争似杯盘草草。明年应更胜今年，但只恐、朱颜暗老。
雪夜
陆游（宋代）

今年春苦寒，风雪塞户牖。
况我穷阎士，裤敝衣见肘。
正须小忍之，此事岂得久。
努力办一壶，西村看花柳。
移竹后雨
王镐（宋代）

洗红窣窣乌苣雨，落紫飕飕皂角风。挂起北窗聊问讯，新移来竹定惺松。
商妇篇记汝阳事
鲁曾煜（清代）

问妾何人妇，商家执巾■。枯杨生其梯，亦自称连理。

前年贩洞庭，今岁粜吴市。妾尝处空闺，独宿鲜娣姒。

妾貌苕之荣，妾心水之止。东邻何少年，自矜冠玉美。

妮词致黄金，新声挑绿绮。为妾谢少年，越礼禽行耳。

庭前雪皑皑，江上石齿齿。石坚不可泐，雪净不可滓。

付命朱丝绳，妄念君休矣。
郊庙歌辞。享太庙乐章。雍和二章
佚名（唐代）

在涤嘉豢，丽碑敬牲。角握之牡，色纯之騂.

火传阳燧，水溉阴精。太公胖俎，傅说和羹。

俎豆有馥，粢盛絜丰。亦有和羹，既戒既平。

鼓钟管磬，肃唱和鸣。皇皇后祖，来我思成。
次韵蔡瞻明木犀八绝句 其五
洪适（宋代）

心禀犀文饶地力，体薰蟾影夺天香。图形好命丹青手，絺句须烦锦绣肠。
杂咏一百首·阿娇
刘克庄（宋代）

甫闻阿娇进，又报卫娘留。
莫倚金为屋，重重只锁愁。
句
梅询（宋代）

我有集仙经始在，劳君一到为重脩。
送康绍
周贺（唐代）

南朝秋色满，君去意如何。帝业空城在，民田坏冢多。

月圆台独上，栗绽寺频过。篱下西江阔，相思见白波。